Sosiaali- ja terveysministeri Pirkko Mattilan mukaan hoitajiin kohdistuvaan väkivaltaan on reagoitu, vaikka tuoreiden tietojen mukaan väkivaltaa on enemmän kuin aiemmin on ajateltu.

Yle uutisoi aiemmin, että Terveyden ja hyvinvoinninlaitoksen tuoreen kyselyn mukaan 80 prosenttia vanhustenhoitajista on kohdannut väkivaltaa viimeisen vuoden aikana.

Terveyden ja hyvinvoinnin laitoksen tutkimuspäällikkö Timo Sinervo sanoo, ettei hoitajien kohtaamaa väkivaltaa saa lakaista maton alle.

– Se pitää ottaa vakavasti työpaikoilla ja valtionkin taholla.

Sinervo kertoo, että väkivallalla on voimakas yhteys hoitajien stressiin ja terveysongelmiin. Väkivaltainen työ aiheuttaa unihäiriöitä ja mielenterveyden häiriöitä.

Vanhustenhoitajien kohtaaman väkivallan yleisyys ei tule täydellisesti ilmi THL:n tiedoista, koska THL kysyi vastaajilta, kuinka moni on kohdannut fyysistä väkivaltaa viimeisen vuoden aikana. Timo Sinervo sanoo, että jatkossa voidaan kysyä esimerkiksi, kuinka usein viimeisen kuukauden aikana on kohdannut väkivaltaa.

Minä uskon, että tähän on reagoitu. Pirkko Mattila

Sosiaali- ja terveysministeri Pirkko Mattila (sin.) sanoo, että työnantajalla on velvollisuus ottaa huomioon työn vaarat.

– Väkivalta on haaste vanhustyössä, ministeri toteaa.

Mattila sanoo, että asiaan on jo puututtu, vaikka hoitajiin kohdistuvaa väkivaltaa on THL:n kyselyn mukaan enemmän kuin aiemmin on tullut julki.

– Minä uskon, että tähän on reagoitu. Minulla ei ole sellaista tietoa, että ei olisi reagoitu.

Kaikki työpaikat eivät kuitenkaan ole reagoineet hoitajiin kohdistuvaan väkivaltaan tai sen uhkaan.

– Ikävä kyllä meillä on vielä paikkoja, jossa ei ole hälytysjärjestelmää, Ammattiliitto Tehyn työympäristöasiantuntija Kaija Ojanperä kertoo.

Tehy: Ongelma esille rikosilmoituksilla

Mattilan mukaan valtio tekee sen, mitä pystyy hoitajiin kohdistuvan väkivallan vähentämiseksi. Yksi keino on työturvallisuuslain noudattaminen, jota viranomaiset valvovat.

– Siellä on riskejä, esimerkiksi yksintyöskentely lisää väkivallan mahdollisuutta.

Ministerin mielestä yksi keino väkivallan vähentämiseksi on myös uusi vanhuspalvelulaki. Lain vaikutuksia seurataan parhaillaan.

Kaija Ojanperän mukaan nyt olisi tärkeää, että hoitajat tekisivät nyt ilmoituksia väkivallasta tai sen uhasta. Ilmoitusten perusteella saataisiin tietää, kuinka paljon väkivaltaa vanhustyössä on.

– Asian voi tehdä näkyväksi rikosilmoituksilla, Ojanperä sanoo.

Hoitajat eivät välttämättä tee ilmoituksia väkivallasta tai sen uhasta kuin äärimmäisissä tapauksissa. Rikosilmoituksia tehdään vain harvoin.

Osasyynä kotihoidon laajentaminen

Terveyden ja hyvinvoinnin laitoksen tutkimuspäällikkö Timo Sinervo arvioi hoitajien kokeman väkivallan osasyyksi kotihoidon laajentamista. Valtion ajatus, että vanhukset asuvat mahdollisimman kauan kotona, näyttää tuottavan ongelmia laitoshoitoon ja palveluasumiseen, Sinervo sanoo.

Sosiaali- ja terveysministeri Pirkko Mattila ei halua arvioida, onko valtio astunut harhaan vanhustenhuollossa.

– Sitä en pysty sanomaan täysin tässä ja nyt.

Osa vanhustenhoitajista kohtaa työssään päivittäin väkivaltaa tai sen uhkaa. Ministerin mukaan paras keino sen kitkemiseksi on asiasta keskusteleminen työpaikalla esimiesten kanssa.